ཡུན་ནན་དུ་བཞུགས་རིང་པཎ་ཆེན་རིན་པོ་ཆེ་ད་དུང་ཁུན་མིང་གྲོང་ཁྱེར་དང་ཤིས་ཧྲོང་པན་ནའི་ཏའེ་རིགས་རང་སྐྱོང་ཁུལ་དུ་ཕེབས་ནས་གཟིགས་སྐོར་སློབ་སྦྱོང་དང་ཆོས་ཕྱོགས་ཀྱི་མཛད་སྒོ་སྤེལ་གནང་བ་རེད།ཁུན་མིང་མི་རིགས་གྲོང་ཚོར་པཎ་ཆེན་རིན་པོ་ཆེས་ཏེ་ཨང་རིགས་དང་།ཅིང་ཕོ་རིགས།བོད་རིགས།ལི་སུའུ་རིགས།པའེ་རིགས་སོགས་ཀྱི་གྲོང་ཚོར་ཕེབས་ནས་མི་རིགས་ཁག་གི་ཡུལ་སྲོལ་གོམས་འདྲིས་མཁྱེན་རྟོགས་གནང་བ་དང་མི་རིགས་ཀྱི་འཁྲབ་སྟོན་ལ་གཟིགས་པ་དང་འབྲེལ་གྲངས་ཉུང་མི་རིགས་མང་ཚོགས་དང་བྱམས་བརྩེའི་གླེང་མོལ་ཡང་གནང་བ་རེད།ཤིས་ཧྲོང་པན་ནའི་ནང་བསྟན་དགོན་པ་དང་།ཏའེ་རིགས་གླིང་།ཚ་ཁུལ་རྩི་ཤིང་གླིང་སོགས་སུ་པཎ་ཆེན་རིན་པོ་ཆེས་ཏའེ་རིགས་ཀྱི་རིག་གནས་དང་ཚ་ཁུལ་གྱི་ཡུལ་སྲོལ་གོམས་འདྲིས་མྱོང་རོལ་གནང་བ་མ་ཟད།ས་ཆ་དེ་གའི་སྣོད་བཅུད་ཐོན་ལས་འཕེལ་རྒྱས་འགྲོ་ཚུལ་ལ་གཟིགས་སྐོར་གནང་བ་རེད།པཎ་ཆེན་རིན་པོ་ཆེ་གང་དུ་ཕེབས་ཀྱང་ཡུན་ནན་ཞིང་ཆེན་བོད་བརྒྱུད་དང་ལྷོ་བརྒྱུད་ནང་བསྟན་གྱི་ཆོས་ཕྱོགས་མི་སྣ་དང་རྒྱ་ཆེའི་དད་ལྡན་མང་ཚོགས་ཀྱི་སྤྲོ་སེམས་འཁོལ་བའི་དགའ་བསུ་ཐོབ་ཡོད།ཉིན་རིང་གཟིགས་སྐོར་དང་སློབ་སྦྱོང་གནང་རིང་པཎ་ཆེན་རིན་པོ་ཆེའི་ཆོས་ཕྱོགས་མཛད་སྒོ་ཁག་ཕུན་སུམ་ཚོགས་པོའི་ངང་ལེགས་གྲུབ་བྱུང་བ་དང་འབྲེལ་ཉེ་བའི་ལོ་རིང་གི་ཡུན་ནན་གྱི་གནམ་ས་བླ་འོག་ཏུ་འགྱུར་བ་ལྟ་བུའི་འཕེལ་རྒྱས་ཀྱི་འགྱུར་ལྡོག་དངོས་སུ་གཟིགས་པ་རེད།